**S A N S M E Š N O G Č O V E K A**

Najnoviji ciklus radova Anđele Mujčić − „San smešnog čoveka“, na prvi pogled iznenađuje, izaziva zapitanost i vraća na novo promišljanje njenog likovnog rukopisa, otkrivanje zajedničkih paradigmi, uzroka skokovitih promena u formi, ali i upotrebe različitih medija kojima menja celokupnu ikonografiju.

Anđela Mujčić se predstavila našoj likovnoj sceni radovima koji svoju naraciju i emotivni naboj duguju fotografiji i iz tog dijaloškog odnosa grade novu strukturu. Atmosferu i specifična osećanja koja je određuju, fotografija zaustavlja i beleži zauvek, a vraća nam ih kad je izložimo pogledu. To je razlog da ovaj medij postane deo „dnevničkih“ zapisa umetnice. Nežno podcrtano detinjstvo na Anđelinim radovima izaziva osećanje lične vremenske projekcije, kojoj autorka dodeljuje bezvremeno trajanje. Distancu stvara svojim specifičnim intervencijama u odnosu na foto-predloške i podcrtava ovu vrlo ličnu prirodu iskaza koji nam predstavlja.

Sada posmatramo, naizgled, veliku promenu, likovnu i tematsku, radove koji nas vraćaju srednjovekovnoj ikonografiji i biblijskoj naraciji anđeoskog prisustva. To su predstave serafima i heruvima koje ona iseca na lesonitu, oslikava i uvodi u novi život u kome su odvojeni od priča koje ih prate. Lica koja obično nisu identitetski obeležena, na Anđelinim „reljefnim ikonama“ imaju njeno lice. Više je elemenata i pitanja koje radovi otvaraju. Ona poseže za drevnom pričom i njenim preciznim simboličnim značenjem, odvaja sebi zanimljiv deo, uvećava ga i amblematizuje „svoju“ sliku, imenom i likom. Anđela slika Anđele. Isto kao što u ranijim radovima linijom i izborom motiva pravi distancu u odnosu na fotografiju, sada se, od naslova ciklusa do materijala i završne forme, poigrava s ograničenošću naših mogućnosti pokazivanja osećanja. Istovetno, odabir ovog, opšteprihvaćenog narativnog koda, otkriva duboko intimnu reakciju na sled nemilih događaja koji su obeležili njen i živote svih nas, ono što zovemo našom sadašnjošću.

Radovi pod nazivom „San smešnog čoveka“, pozajmljenog naslova pripovetke Fjodora Dostojevskog, likovna su pripovest, artikulacija i komentar umetnice na narcisoidnost i licemerje, ali i individualnu teskobu vremena čiji je svedok, beskrajnog ponavljanja čovekovog pada i uspinjanja u potrazi za istinom. Anđela se, u liku anđela, depersonalizuje, ali i skriva i otkriva, traži utočište za svoju i opštu nesigurnost. Otuda „zlatna“ ikonografija srednjovekovne priče kao intimna slika, „fantastika“ u našoj „savremenosti“, nepromenljiva i bolna težnja. Iskušenjima i nedaćama aktivirana je nova dimenzija pristupu životu i otkrivena, do tada, nevidljiva veza i dubina individualnih uslovljenosti.

Zar anđeo nije nevin, čist i lep, zar nas ne štiti i donosi samo dobro, zar nas ne vodi ka istini, lepoti i dobroti? Da, tako bi trebalo da bude...

Dragica Vuković,

mart 2022, Beograd

С А Н С М Е Ш Н О Г Ч О В Е К А

Најновији циклус радова Анђеле Мујчић − „Сан смешног човека“, на први поглед изненађује, изазива запитаност и враћа на ново промишљање њеног ликовног рукописа, откривање заједничких парадигми, узрока скоковитих промена у форми, али и употребе различитих медија којима мења целокупну иконографију.

Анђела Мујчић се представила нашој ликовној сцени радовима који своју нарацију и емотивни набој дугују фотографији и из тог дијалошког односа граде нову структуру. Атмосферу и специфична осећања која је одређују, фотографија зауставља и бележи заувек, а враћа нам их кад је изложимо погледу. То је разлог да овај медиј постане део „дневничких“ записа уметнице. Нежно подцртано детињство на Анђелиним радовима изазива осећање личне временске пројекције, којој ауторка додељује безвремено трајање. Дистанцу ствара својим специфичним интервенцијама у односу на фото-предлошке и подцртава ову врло личну природу исказа који нам представља.

Сада посматрамо, наизглед, велику промену, ликовну и тематску, радове који нас враћају средњовековној иконографији и библијској нарацији анђеоског присуства. То су представе серафима и херувима које она исеца на лесониту, осликава и уводи у нови живот у коме су одвојени од прича које их прате. Лица која обично нису идентитетски обележена, на Анђелиним „рељефним иконама“ имају њено лице. Више је елемената и питања које радови отварају. Она посеже за древном причом и њеним прецизним симболичним значењем, одваја себи занимљив део, увећава га и амблематизује „своју“ слику, именом и ликом. Анђела слика Анђеле. Исто као што у ранијим радовима линијом и избором мотива прави дистанцу у односу на фотографију, сада се, од наслова циклуса до материјала и завршне форме, поиграва с ограниченошћу наших могућности показивања осећања. Истоветно, одабир овог, општеприхваћеног наративног кода, открива дубоко интимну реакцију на след немилих догађаја који су обележили њен и животе свих нас, оно што зовемо нашом садашњошћу.

Радови под називом „Сан смешног човека“, позајмљеног наслова приповетке Фјодора Достојевског, ликовна су приповест, артикулација и коментар уметнице на нарцисоидност и лицемерје, али и индивидуалну тескобу времена чији је сведок, бескрајног понављања човековог пада и успињања у потрази за истином. Анђела се, у лику анђела, деперсонализује, али и скрива и открива, тражи уточиште за своју и општу несигурност. Отуда „златна“ иконографија средњовековне приче као интимна слика, „фантастика“ у нашој „савремености“, непроменљива и болна тежња. Искушењима и недаћама активирана је нова димензија приступу животу и откривена, до тада, невидљива веза и дубина индивидуалних условљености.

Зар анђео није невин, чист и леп, зар нас не штити и доноси само добро, зар нас не води ка истини, лепоти и доброти? Да, тако би требало да буде...

Драгица Вуковић,

март 2022, Београд